**Forventninger til Cape Town-kongressen**

**Lars Dahle**

*Rektor på Mediehøgskolen Gimlekollen og faglig ansvarlig for medier som tema på Lausannekongressen i Cape Town.*

På søndag begynner den globale misjonskongressen i Lausanne-regi i Cape Town. Dette er en viktig jubileumsmarkering av den historiske Edinburgh-konferansen (1910). Samtidig er storsamlingen en direkte videreføring av Lausanne 1974 og Manila 1989.

Sett fra et medieperspektiv er årets Lausannekongress radikalt annerledes. Denne gangen har en nemlig full tilgang til de nye muligheter som internett og de nye sosiale medier gir. Det vil derfor være fullt mulig for Dagen Magazinets lesere å følge kongressen på engelsk som “online deltakere” via <http://virtualcongress.lausanne.org/> eller Lausanne Global Conversation. Det er min forhåpning at mange av avisens lesere benytter seg av denne unike muligheten. I tillegg vil den nye norske studentsiden [www.Intomission.no](http://www.Intomission.no) gi daglige oppdateringer.

Det er god grunn til å ha store forventninger til denne enestående evangelikale storsamlingen om misjon. La meg nevne fire slike forventninger for egen del.

Vi lever i en tid preget av teologisk mangfold og livssynsmangfold. Derfor trenger vi alle i den evangelikale verden en felles fornyelse på Lausannepaktens grunn. Vi trenger derfor et fornyet felles fokus på evangeliet om Jesus, en fornyet felles forpliktelse på Bibelen som autoritet og en fornyet felles innvielse til evangelisering og sosialt engasjement. Jeg forventer at kongressen skal bidra til dette – gjennom forkynnelse, undervisning og dokumentet The Cape Town Commitment.

Vi lever i en tid der tyngdepunktet i misjon er flyttet fra det globale nord til det globale sør. Derfor er det helt naturlig at den norske kontingentens størrelse er betydelig redusert fra de tidligere Lausannekongressene. Jeg forventer at kongressen skal synliggjøre den åndelige vitaliteten i kirken i sør – på alle mulige måter.

Vi lever i en tid der global misjon dreier seg om partnerskap. Her ble Manilakongressen i 1989 en avgjørende milepæl. Vi trenger videreutvikling av partnerskap i misjon – både mellom nord og sør og mellom sør og sør. Jeg forventer at kongressen vil være en strategisk plattform for en fornyelse av norsk misjons partnerskap med kirkene i sør.

Vi lever i en tid der vi trenger både fokus, bredde og dybde i vårt globale misjonsengasjement. Fokus er gitt i kongressens hovedtema: “Gud forsonte verden med seg selv i Jesus Kristus”. Bredden er gitt i kongressens mange viktige temaer. Dybden er gitt i de mange kongressbidragene (“advance papers”) som er tilgengelige på Lausanne Global Conversation. Jeg forventer at selve kongressen bidrar til å synliggjøre både fokus, bredde og dybde i misjonen.

Derfor trenger vi å be om Guds rike velsignelse over denne viktige storsamlingen – som vi alle kan være deltakere på.